**MADONAS NOVADA PAŠVALDĪBA**

Reģ. Nr. 90000054572

Saieta laukums 1, Madona, Madonas novads, LV-4801

 t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES**

**LĒMUMS**

Madonā

**2025. gada 12. jūnijā Nr. 309**

(protokols Nr. 10, 12. p.)

**Par pašvaldības nekustamā īpašuma nodošanu bezatlīdzības lietošanā biedrībai “Pilnīgs Kosmoss”**

Madonas novada pašvaldībā saņemts biedrības “Pilnīgs Kosmoss” (turpmāk tekstā – Biedrība) iesniegums (reģ. 30.05.2025. ar Nr. 2.1.3.1/25/2124) ar lūgumu nodot biedrībai bezatlīdzības nomā telpu nekustamajā īpašumā “Jāņukalna tautas nams”, lai īstenotu LEADER programmas projektu “Inventāra iegāde Jāņukalna kultūras nama telpām un teritorijai”.

Biedrībai ir piešķirts sabiedriskā labuma statuss ar 28.02.2023., Nr. 32.6/8.71/7058, jomā – kultūras veicināšana.

Nekustamais īpašums ar adresi “Vecais pagasta nams”, kadastra numurs 7062 005 0131, ir Madonas novada pašvaldībai piederošs nekustamais īpašums, reģistrēts Vizdemes rajona tiesas Kalsnavas pagasta zemesgrāmatu nodalījumā Nr. 100000451076.

Saskaņā ar Publiskas personas finanšu līdzekļu un mantas izšķērdēšanas novēršanas likuma 5.panta pirmo daļu un otrās daļas 41. punktu publiskas personas mantu aizliegts nodot privātpersonai vai kapitālsabiedrībai bezatlīdzības lietošanā. Šā panta pirmās daļas noteikumi neattiecas uz gadījumiem, kad atvasināta publiska persona savu mantu nodod lietošanā sabiedriskā labuma organizācijai vai sociālajam uzņēmumam.

Publiskas personas finanšu līdzekļu un mantas izšķērdēšanas novēršanas likuma 5.panta trešā daļa paredz, ja publiskas personas mantu nodod bezatlīdzības lietošanā, par to pieņemot lēmumu. Pamatojoties uz likumu par publiskas personas mantas nodošanu bezatlīdzības lietošanā, slēdz rakstveida līgumu. Līgumā nosaka arī attiecīgās publiskas personas institūcijas tiesības kontrolēt, vai bezatlīdzības lietošanā nodotā manta ir izlietota likumīgi un lietderīgi.

Pamatojoties uz likuma “Pašvaldību likums” 10. panta pirmās daļas 21.punktu, Publiskas personas finanšu līdzekļu un mantas izšķērdēšanas novēršanas likuma 5.panta otrās daļas 41. punktu, trešo un sesto daļu, ņemot vērā 12.06.2025. Finanšu un attīstības komitejas atzinumu, atklāti balsojot**: PAR – 14** (Agris Lungevičs, Aivis Masaļskis, Andris Dombrovskis, Andris Sakne, Artūrs Čačka, Arvīds Greidiņš, Gatis Teilis, Gunārs Ikaunieks, Iveta Peilāne, Kaspars Udrass, Sandra Maksimova, Valda Kļaviņa, Vita Robalte, Zigfrīds Gora), **PRET - NAV, ATTURAS - NAV**, Madonas novada pašvaldības dome **NOLEMJ**:

1. Nodot biedrībai “Pilnīgs Kosmoss”, reģistrācijas Nr. 400082295586, bezatlīdzības lietošanā telpu Nr. 005-4 106,9 kv.m. platībā nekustamajā īpašumā “Vecais pagasta nams”, Jāņukalns, Kalsnavas pagasts, Madonas novads, kadastra apzīmējums 7062 005 0131 001 005.
2. Līgumu par nekustamā īpašuma nodošanu bezatlīdzības lietošanā slēgt uz 7 gadiem.
3. Nekustamais īpašums tiek nodots ar mērķi – projekta realizēšanai.
4. Biedrībai ir pienākums nekavējoties nodot bezatlīdzības lietošanā nodoto nekustamo īpašumu atpakaļ, ja tas tiek izmantots pretēji paredzētajam lietošanas mērķim, vai tiek izbeigts līgums par nekustamā īpašuma nodošanu bezatlīdzības lietošanā vai iestājas līgumā par nekustamā īpašuma nodošanu bezatlīdzības lietošanā cits minēts gadījums.

Domes priekšsēdētājs A. Lungevičs

*Semjonova 27333721*